REPUBLIKA SRBIJA

NARODNA SKUPŠTINA

Odbor za finansije, republički budžet

i kontrolu trošenja javnih sredstava

11 Broj 06-2/470-13

3. decembar 2013. godine

B e o g r a d

Z A P I S N I K

57. SEDNICE ODBORA ZA FINANSIJE, REPUBLIČKI BUDžET I KONTROLU

TROŠENjA JAVNIH SREDSTAVA ODRŽANE 2. DECEMBRA 2013. GODINE

 Sednica je počela u 13,10 časova.

 Sednicom je predsedavala Vesna Kovač, predsednik Odbora.

 Sednici su prisustvovali članovi Odbora: Zoran Antić, Veroljub Arsić, Vojislav Vujić, Žika Gojković, mr Božidar Đelić, Zoltan Pek, Aleksandar Senić Dragan Tomić i Momo Čolaković i zamenici članova Odbora: Dejan Radenković zamenik Zorana Kasalovića, dr Vladimir Marinković zamenik dr Milorada Mijatovića, Mirjana Marjanović zamenik Dušice Nikolić i Zoran Pralica zamenik Radmila Kostića.

 Sednici nisu prisustvovali članovi Odbora: Zoran Kasalović, Radmilo Kostić, Bojan Đurić, dr Milorad Mijatović, Dušica Nikolić, Radojko Obradović i Đorđe Stojšić.

Na poziv predsednika Odbora, sednici su prisustvovali: Lazar Krstić, ministar finansija; Nikola Ćorsović, državni sekretar u Ministarstvu finansija; Irina Stevanović Gavrović, pomoćnik ministra finansija; Marko Lazarević, savetnik ministra finansija; Nada Mirković, načelnik budžeta u Ministarstvu finansija; Pavle Petrović, predsednik Fiskalnog saveta; Vladimir Vučković i Nikola Altiparmakov, članovi Fiskalnog saveta i Danko Bečerević, specijalni savetnik u Fiskalnom savetu.

 Na predlog predsednika, Odbor je jednoglasno utvrdio sledeći

D n e v n i r e d

1. Predlog zakona o izmenama i dopunama Zakona o budžetskom sistemu;

2. Predlog zakona o izmeni Zakona o penzijskom i invalidskom osiguranju;

3.Predlog zakona o izmenama i dopunama Zakona o porezu na dohodak građana;

 4. Predlog zakona o izmenama i dopunama Zakona o duvanu;

 5. Predlog zakona o izmenama Zakona o porezu na dodatu vrednost;

 6. Predlog zakona o izmenama i dopunama Zakona o porezu na dobit pravnih lica;

7. Predlog zakona o izmenama i dopunama Zakona o poreskom postupku i poreskoj administraciji;

8. Predlog zakona o izmenama i dopunama Zakona o doprinosima za obavezno socijalno osiguranje;

9. Predlog zakona o izmeni Zakona o platama državnih službenika i nameštenika;

10. Predlog zakona o umanjenju neto prihoda lica u javnom sektoru;

11. Predlog zakona o izmenama Zakona o vraćanju oduzete imovine i obeštećenju;

12. Predlog zakona o budžetu Republike Srbije za 2014. godinu sa Predlogom odluke o davanju saglasnosti na Finansijski plan Republičkog fonda za penzijsko i invalidsko osiguranje za 2014. godinu, Predlogom odluke o davanju saglasnosti na Finansijski plan Repubičkog fonda za zdravstveno osiguranje za 2014. godinu, Predlogom odluke o davanju saglasnosti na Finansijski plan Fonda za socijalno osiguranje vojnih osiguranika za 2014. godinu i Predlogom odluke o davanju saglasnosti na Finansijski plan Nacionalne službe za zapošljavanje za 2014. godinu;

 13. Predlog odluke o davanju saglasnosti na Odluku o izmenama i dopunama Finansijskog plana Republičkog fonda za zdravstveno osiguranje za 2013.godinu;

 14. Predlog odluke o davanju saglasnosti na Odluku o izmenama i dopunama Finansijskog plana Nacionalne služba za zapošljavanje za 2013. godinu;

 15. Konstatovanje prestanka funkcije člana Saveta guvernera Narodne banke Srbije, mr Ivana Nikolića;

16. R a z n o.

**Prva tačka dnevnog reda:** PREDLOG ZAKONA O IZMENAMA I DOPUNAMA ZAKONA O BUDžETSKOM SISTEMU

 Odbor je razmotrio Predlog zakona o izmenama i dopunama Zakona o budžetskom sistemu, u načelu i podneo Izveštaj Narodnoj skupštini.

Uvodnu reč dobio je Lazar Krstić, ministar finansija. On je na početku zbirno govorio o setu predloga finansijskih zakona. Ministar je istakao da je Predlog zakona o budžetu drugačiji nego prethodnih godina. Po njegovim rečima, prateći finansijski zakoni predstavljaju paket ekonomskih mera, koje je Vlada predstavila u oktobru.

Što se tiče Zakona o budžetskom sistemu, to je jedan od pratećih zakona koji omogućavaju budžet. Izmenama ovog zakona vrši se usklađivanje sa Predlogom zakona o budžetu i njegovo donošenje.

U diskusiji je istaknuto da novi budžet predstavlja zaduživanje za dodatnih 6,5 milijardi evra. Takođe, Vlada je zanemarila da predvidi sredstva za mere zapošljavanja. Budžetom nisu predviđena sredstva za porast penzija. Naglašeno je i da su sredstva za podsticaj građevinske industrije, koja je nekada bila jedna od vodećih grana privrede izuzetno mala. U budžetu je predviđeno i tri milijarde dinara manje za podsticaj poljoprivrede. Sadašnja Vlada je zatekla suvereni dug od 15 milijardi evra, u međuvremenu se dug povećao na 21 milijardu, a novim predlogom budžeta predviđa se povećanje suverenog duga na 26,5 milijardi evra.

Takođe naglašeno je i da ova Vlada mora da pokriva propuste prethodne, koja se enormno zaduživala. Sadašnja Vlada u daleko težim okolnostima ima bolje rezultate od prethodne.

U diskusiji su učestvovali: Božidar Đelić i Veroljub Arsić.

Odbor je većinom glasova (9 za, 2 protiv, 1 uzdržan) usvojio Predlog zakona o izmenama i dopunama Zakona o budžetskom sistemu, u načelu.

 Za izvestioca Odbora na sednici Narodne skupštine određena je Vesna Kovač, predsednik Odbora.

**Druga tačka dnevnog reda:** PREDLOG ZAKONA O IZMENI ZAKONA O PENZIJSKOM I INVALIDSKOM OSIGURANjU

Odbor je razmotrio Predlog zakona o izmeni Zakona o penzijskom i invalidskom osiguranju, u načelu i podneo Izveštaj Narodnoj skupštini.

Lazar Krstić, predstavnik predlagača je istakao da predložene izmene predstavljaju tehničko usklađivanje.

U diskusiji je istaknuto da navedeni predlog zakona ne predstavlja samo tehničko usklađivanje, već da donosi direktan pad kupovne moći penzionera. Ne postoji kompenzatorni mehanizam koji bi zaštitio najsiromašnije penzionere. Zbog pada kupovne moći penzionera, došlo je do pada tražnje, pre svega za domaćom robom.

Istaknuto je i da je sadašnja Vlada nasledila mnoge ekonomske probleme od prethodne Vlade, sadašnja Vlada mora da rešava te probleme, koji nisu njena krivica.

U diskusiji su učestvovali: Lazar Krstić, Božidar Đelić, Milorad Mijatović i Veroljub Arsić.

Odbor je većinom glasova (8 za, 2 protiv, 1 uzdržan) usvojio Predlog zakona o izmeni Zakona o penzijskom i invalidskom osiguranju, u načelu. Zbog tehničkih problema, narodni poslanik Momo Čolaković nije bio u mogućnosti da glasa.

 Za izvestioca Odbora na sednici Narodne skupštine određena je Vesna Kovač, predsednik Odbora.

**Treća tačka dnevnog reda:** PREDLOG ZAKONA O IZMENAMA I DOPUNAMA ZAKONA O POREZU NA DOHODAK GRAĐANA

Odbor je razmotrio Predlog zakona o izmenama i dopunama Zakona o porezu na dohodak građana u načelu i podneo Izveštaj Narodnoj skupštini.

U diskusiji su učestvovali: Lazar Krstić i Božidar Đelić

Lazar Krstić, predstavnik predlagača je objasnio da je ovim izmenama, regulisana poreska osnovica za lica koja ostvaruju dohodak radom u inostranstvu, tako što se od poreske osnovice odbijaju njihovi troškovi u inostranstvu. Takođe, regulisana je i poreska osnovica lica koja svoj dohodak ostvaruju prodajom poljoprivrednih i šumskih proizvoda. Ova pitanja su do sada stvarala dosta administrativnih barijera i zbog toga se i uvode ove izmene.

Božidar Đelić je podsetio da je ovo treći put da se vrše izmene ovog zakona u mandatu ove Vlade.

 Odbor je većinom glasova (11 za, 1 protiv) usvojio Predlog zakona o izmenama i dopunama Zakona o porezu na dohodak građana, u načelu.

 Za izvestioca Odbora na sednici Narodne skupštine određena je Vesna Kovač, predsednik Odbora.

**Četvrta tačka dnevnog reda:** PREDLOG ZAKONA O IZMENAMA I DOPUNAMA ZAKONA O DUVANU

Odbor je razmotrio Predlog zakona o izmenama i dopunama Zakona o duvanu, u načelu i podneo Izveštaj Narodnoj skupštini.

Lazar Krstić, predstavnik predlagača je izjavio da je suština ovog Predloga zakona stvaranje ppreduslova za borbu protiv sive ekonomije, kroz povećanje kazni za lica koja se bave ilegalnom trgovinom duvanskih proizvoda.

U diskusiji je izneto da je prethodno povećanje akciza dovelo do porasta šverca duvana. Takođe, tretman hrvatskih proizvođača, ekvivalentan kao da je Hrvatska i dalje deo CEFTA sporazuma stavlja u neravnopravnu poziciju domaće proizvođače duvana.

U diskusiji je učestvovao Božidar Đelić.

Odbor je većinom glasova (9 za, 1 protiv, 1 uzdržan) usvojio Predlog zakona o izmenama i dopunama Zakona o duvanu, u načelu. Zbog tehničkih problema, narodni poslanik Momo Čolaković nije bio u mogućnosti da glasa.

 Za izvestioca Odbora na sednici Narodne skupštine određena je Vesna Kovač, predsednik Odbora.

**Peta tačka dnevnog reda:** PREDLOG ZAKONA O IZMENAMA ZAKONA O POREZU NA DODATU VREDNOST

Odbor je razmotrio Predlog zakona o izmenama Zakona o porezu na dodatu vrednost, u načelu i podneo Izveštaj Narodnoj skupštini.

Lazar Krstić, ministar finansija je istakao da je suština izmene ovog zakona povećanje niže stope PDV-a sa 8% na 10%. Dodao je i da se odustalo od prebacivanja PDV-a na hotelske usluge iz niže u višu stopu, zbog rizika da značajno opadne promet ovih usluga u unutrašnjosti Srbije.

U diskusiji je objašnjeno da će ovo povećanje PDV-a na osnovne životne namirnice dovesti do porasta cena, samim tim do drastičnog pada standarda najsiromašnijih građana. Istaknuto je da sve ove promene seta finansijskih zakona idu u pravcu uvođenja reda u državi.

 Ministru je postavljeno pitanje na koji način će povećanje niže stope PDV-a dovesti do suzbijanja sive ekonomije.

Lazar Krstić je objasnio da neće dovesti do suzbijanja sive ekonomije, već je to mera koju je Vlada morala da preuzme zbog pojave sive ekonomije.

U diskusiji su učestvovali: Lazar Krstić, Božidar Đelić, Vesna Kovač, Veroljub Arsić, Vladimir Marinković i Dejan Radenković.

 Odbor je većinom glasova (9 za, 4 protiv) usvojio Predlog zakona o izmenama Zakona o porezu na dodatu vrednost, u načelu.

 Za izvestioca Odbora na sednici Narodne skupštine određena je Vesna Kovač, predsednik Odbora.

**Šesta tačka dnevnog reda:** PREDLOG ZAKONA O IZMENAMA I DOPUNAMA ZAKONA O POREZU NA DOBIT PRAVNIH LICA

Odbor je razmotrio Predlog zakona o izmenama i dopunama Zakona o porezu na dobit pravnih lica, u načelu i podneo Izveštaj Narodnoj skupštini.

 Lazar Krstić, ministar finansija je istakao da je do ovih izmena dovela analiza poreskih podsticaja u zemljama u okruženju i da će izmene ovog zakona dovesti do ravnomernijeg regionalnog razvoja.

 U diskusiji je naglašeno da predložene izmene ukidaju poreske podsticaje za pravna lica koja investiraju i samim tim to je kazna za njih, dok za ona preduzeća koja ne investiraju predložene mere su neutralne.

 Ministru je postavljeno pitanje na koji način će država privući strane investitore, s obzirom da im ovim izmenama ukida olakšice.

Ministar je odgovorio da je za privlačenje investicija ključna makrofiskalna stabilnost i borba protiv korupcije, a ne navedene olakšice.

 U diskusiji su učestvovali: Lazar Krstić, Božidar Đelić i Vesna Kovač.

 Odbor je većinom glasova (8 za, 4 protiv) usvojio Predlog zakona o izmenama i dopunama Zakona o porezu na dobit pravnih lica, u načelu.

 Za izvestioca Odbora na sednici Narodne skupštine određena je Vesna Kovač, predsednik Odbora.

**Sedma tačka dnevnog reda:** PREDLOG ZAKONA O IZMENAMA I DOPUNAMA ZAKONA O PORESKOM POSTUPKU I PORESKOJ ADMINISTRACIJI

Odbor je razmotrio Predlog zakona o izmenama i dopunama Zakona o poreskom postupku i poreskoj administraciji, u načelu i podneo Izveštaj Narodnoj skupštini.

 Lazar Krstić je objasnio da ovaj Predlog zakona omogućava elektronsku naplatu i objedinjenu poresku prijavu.

 Poslanici su pozdravili uvođenje objedinjene poreske prijave,. i istakli da je trend da već godinama postoji odliv kvalitetnih kadrova iz poreske uprave.

 U diskusiji su učestvovali: Lazar Krstić, Božidar Đelić i Dejan Radenković.

 Odbor je većinom glasova (9 za, 1 protiv, 1 uzdržan) usvojio Predlog zakona o izmenama i dopunama Zakona o poreskom postupku i poreskoj administraciji u načelu. Zbog tehničkih problema, narodni poslanik Momo Čolaković nije bio u mogućnosti da glasa.

 Za izvestioca Odbora na sednici Narodne skupštine određena je Vesna Kovač, predsednik Odbora.

**Osma tačka dnevnog reda:** PREDLOG ZAKONA O IZMENAMA I DOPUNAMA ZAKONA O DOPRINOSIMA ZA OBAVEZNO SOCIJALNO OSIGURANjE

Odbor je razmotrio Predlog zakona o izmenama i dopunama Zakona o doprinosima za obavezno socijalno osiguranje, u načelu i podneo Izveštaj Narodnoj skupštini.

 U diskusiji su učestvovali: Lazar Krstić i Božidar Đelić.

 Lazar Krstić je objasnio da je u pitanju izmena tehničke prirode.

 Božidar Đelić je istakao da je ovaj zakon već menjan u julu ove godine.

 Odbor je većinom glasova (9 za, 2 protiv, 1 uzdržan) usvojio Predlog zakona o izmenama i dopunama Zakona o doprinosima za obavezno socijalno osiguranje, u načelu.

 Za izvestioca Odbora na sednici Narodne skupštine određena je Vesna Kovač, predsednik Odbora.

**Deveta tačka dnevnog reda:** PREDLOG ZAKONA O IZMENI ZAKONA O PLATAMA DRŽAVNIH SLUŽBENIKA I NAMEŠTENIKA

Odbor je razmotrio Predlog zakona o izmeni Zakona o platama državnih službenika i nameštenika, u načelu i podneo Izveštaj Narodnoj skupštini.

 Lazar Krstić, ministar finansija je istakao da je suština ovih izmena da će ubuduće funkcioneri nakon prestanka funkcije, dobijati tri plate, a ne šest kao do sada.

 Ministru je postavljeno pitanje koliki su efekti ovih mera.

 Ministar je odgovorio da su efekti ovih mera jasno izneti u Fiskalnoj strategiji.

 U diskusiji su učestvovali: Lazar Krstić, Božidar Đelić, Dejan Radenković i Veroljub Arsić.

 Odbor je većinom glasova (9 za, 1 uzdržan) usvojio Predlog zakona o izmeni Zakona o platama državnih službenika i nameštenika, u načelu.

 Za izvestioca Odbora na sednici Narodne skupštine određena je Vesna Kovač, predsednik Odbora.

**Deseta tačka dnevnog reda:** PREDLOG ZAKONA O UMANjENjU NETO PRIHODA LICA U JAVNOM SEKTORU

 Odbor je razmotrio Predlog zakona o umanjenju neto prihoda lica u javnom sektoru, u načelu i podneo Izveštaj Narodnoj skupštini.

 U diskusiji su učestvovali: Lazar Krstić i Božidar Đelić.

 Lazar Krstić, ministar finansija je naglasio da je ovo privremena i nepopularna mera, a da je dugoročno rešenje uvođenje platnih razreda. Trenutno u državnoj upravi postoji 900 različitih koeficijenata za plate, i da mora doći do usaglašavanja.

 Odbor je većinom glasova (9 za, 2 protiv) usvojio Predlog zakona o umanjenju neto prihoda lica u javnom sektoru, u načelu.

 Za izvestioca Odbora na sednici Narodne skupštine određena je Vesna Kovač, predsednik Odbora.

**11. tačka dnevnog reda:** PREDLOG ZAKONA O IZMENAMA ZAKONA O VRAĆANjU ODUZETE IMOVINE I OBEŠTEĆENjU

Odbor je razmotrio Predlog zakona o izmenama Zakona o vraćanju oduzete imovine i obeštećenju, u načelu i podneo Izveštaj Narodnoj skupštini.

 Lazar Krstić, predstavnik predlagača je istakao da je suština ovog Predloga zakona pomeranje roka za isplatu akontacije za oduzetu imovinu, za godinu dana, kao i svođenje akontacije na 10% od utvrđene vrednosti oduzete imovine.

 U diskusiji je izneto da je ovo kršenje Zakona o restituciji, koji je donela prethodna Vlada. To je i kršenje prava vlasnika oduzete imovine. Takođe, naglašeno je da na namenskom računu Trezora postoje sredstva u iznosu od 150 miliona evra, koja su namenjena samo za svrhu obeštećenja i da bi država ta sredstva trebala da isplati vlasnicima oduzete imovine.

 U diskusiji su učestvovali: Lazar Krstić i Božidar Đelić.

 Odbor je većinom glasova (8 za, 1 protiv) usvojio Predlog zakona o izmenama Zakona o vraćanju oduzete imovine i obeštećenju, u načelu.

 Za izvestioca Odbora na sednici Narodne skupštine određena je Vesna Kovač, predsednik Odbora.

 Sednica je prekinuta u 16,00 časova, da bi se napravila kraća pauza.

 Sednica je nastavljena u 16,25 časova.

**12. tačka dnevnog reda:** PREDLOG ZAKONA O BUDžETU REPUBLIKE SRBIJE ZA 2014. GODINU SA PREDLOGOM ODLUKE O DAVANjU SAGLASNOSTI NA FINANSIJSKI PLAN REPUBLIČKOG FONDA ZA PENZIJSKO I INVALIDSKO OSIGURANjE ZA 2014. GODINU, PREDLOGOM ODLUKE O DAVANjU SAGLASNOSTI NA FINANSIJSKI PLAN REPUBIČKOG FONDA ZA ZDRAVSTVENO OSIGURANjE ZA 2014. GODINU, PREDLOGOM ODLUKE O DAVANjU SAGLASNOSTI NA FINANSIJSKI PLAN FONDA ZA SOCIJALNO OSIGURANjE VOJNIH OSIGURANIKA ZA 2014. GODINU I PREDLOGOM ODLUKE O DAVANjU SAGLASNOSTI NA FINANSIJSKI PLAN NACIONALNE SLUŽBE ZA ZAPOŠLjAVANjE ZA 2014. GODINU

 Odbor je razmotrio Predlog zakona u načelu i na osnovu člana 156. stav 3. i 174. stav 1. Poslovnika Narodne skupštine podneo Izveštaj Narodnoj skupštini.

 U diskusiji su učestvovali: Pavle Petrović, Lazar Krstić, Božidar Đelić, Vesna Kovač, Veroljub Arsić i Momo Čolaković, Vladimir Marinković i Milorad Mijatović.

 Pavle Petrović, predsednik Fiskalnog saveta je ukazao da je prvi put do sada budžet jasno predstavljen, tj. da pokazuje realno stanje javnih finansija. Prvi put deficit nije prikriven, nego se njegova visina jasno vidi. Stanje u javnim finansijama nije sjajno, ali može da se popravi. Po njegovim rečima, tri su osnovne linije po kojima treba da teče oporavak javnih finansija. Prva je sređivanje stanja u javnim preduzećima i državnim bankama, druga smanjenje deficita i uštede, a treća sveobuhvatne reforme i donošenje zakona koji bi bili potpora tim reformama.

 Lazar Krstić, predstavnik predlagača je istakao da je budžet realan i da je to prvi korak ka dugoročnoj finansijskoj konsolidaciji. Po njegovim rečima, ova Vlada je priznala teško stanje u kome se javne finansije nalaze i donela je neke hrabre i teške odluke.

 U diskusiji je je rečeno da kada je ovaj budžet u pitanju, dve stvari su za pohvalu. Prva je što je budžet na vreme ušao u proceduru, a druga je što je budžet zaista transparentniji, nego prethodni. Prihodna strana ovog budžeta je precenjena, ali ne onoliko kao kod prethodnog budžeta. Tada su prihodi precenjeni za milijardu evra, što iznosi oko 15%. Ovaj budžet pokazuje dalje smanjenje standarda građana, smanjenje državne potrošnje i samim tim stagnaciju srpske ekonomije, odnosno nulti rast uz porast inflacije.

 Od ministra je zatraženo objašnjenje u vezi otkupa potraživanja od preduzeća u restrukturiranju koji se nalazi u ekonomskoj klasifikaciji 621 Predloga zakona o budžetu.

 Ministar je odgovorio da je novac sa te ekonomske klasifikacije predviđen za otkup potraživanja radnika preduzeća u restrukturiranju, u iznosu njihove minimalne zarade i za otpremnine onih radnika koji budu određeni kao tehnološki višak.

 Istaknuto je i da postoji želja opozicije da kritikuje po svaku cenu bez ikakvog razloga. Kritikuju se investicije u javni sektor koji predstavlja proizvodnju i koji donosi prihode. Takođe, naglašeno je da u narednoj godini iz budžeta treba isplatiti 114 milijardi dinara, samo na ime kamata za preuzete kredite.

 Odbor je većinom glasova (7 za, 2 protiv) usvojio Predlog zakona o budžetu Republike Srbije za 2014. godinu sa Predlogom odluke o davanju saglasnosti na Finansijski plan Republičkog fonda za penzijsko i invalidsko osiguranje za 2014. godinu, Predlogom odluke o davanju saglasnosti na Finansijski plan Republičkog fonda za zdravstveno osiguranje za 2014. godinu, Predlogom odluke o davanju saglasnosti na Finansijski plan Fonda za socijalno osiguranje vojnih osiguranika za 2014. godinu i Predlogom odluke o davanju saglasnosti na Finansijski plan Nacionalne službe za zapošljavanje za 2014. godinu, u načelu. Zbog tehničkih problema, narodni poslanik Mirjana Marjanović nije bila u mogućnosti da glasa.

 Za izvestioca Odbora na sednici Narodne skupštine određena je Vesna Kovač, predsednik Odbora.

 Božidar Đelić je insistirao da se u Zapisnik unese da je greškom glasao da se prihvati Predlog zakona o izmenama i dopunama Zakona o poreskom postupku i poreskoj administraciji.

**13. tačka dnevnog reda:** PREDLOG ODLUKE O DAVANjU SAGLASNOSTI NA ODLUKU O IZMENAMA I DOPUNAMA FINANSIJSKOG PLANA REPUBLIČKOG FONDA ZA ZDRAVSTVENO OSIGURANjE ZA 2013.GODINU

 Odbor je razmotrio Predlog odluke o davanju saglasnosti na Odluku o izmenama i dopunama Finansijskog plana Republičkog fonda za zdravstveno osiguranje za 2013.godinu i podneo Izveštaj Narodnoj skupštini.

 Božidar Đelić je zatražio da se sazove sednica Odbora na kojoj bi bili u obavezi da prisustvuju direktor Republičkog fonda za zdravstveno osiguranje, direktor Republičkog fonda za penzijsko i invalidsko osiguranje i direktor Nacionalne službe za zapošljavanje i da to u budućnosti postane praksa sa svakim predlogom budžeta.

 Odbor je većinom glasova (8 za, 1 protiv) usvojio Predlog odluke o davanju saglasnosti na Odluku o izmenama i dopunama Finansijskog plana Republičkog fonda za zdravstveno osiguranje za 2013.godinu

 Za izvestioca Odbora na sednici Narodne skupštine određena je Vesna Kovač, predsednik Odbora.

**14. tačka dnevnog reda:** PREDLOG ODLUKE O DAVANjU SAGLASNOSTI NA ODLUKU O IZMENAMA I DOPUNAMA FINANSIJSKOG PLANA NACIONALNE SLUŽBE ZA ZAPOŠLjAVANjE ZA 2013. GODINU

Odbor je razmotrio Predlog odluke o davanju saglasnosti na Odluku o izmenama i dopunama Finansijskog plana Nacionalne službe za zapošljavanje za 2013. godinu i podneo Izveštaj Narodnoj skupštini.

 Odbor je većinom glasova (9 za, 1 protiv) usvojio Predlog odluke o davanju saglasnosti na Odluku o izmenama i dopunama Finansijskog plana Nacionalne službe za zapošljavanje za 2013. godinu

 Za izvestioca Odbora na sednici Narodne skupštine određena je Vesna Kovač, predsednik Odbora.

**15. tačka dnevnog reda:** KONSTATOVANjE PRESTANKA FUNKCIJE ČLANA SAVETA GUVERNERA NARODNE BANKE SRBIJE, MR IVANA NIKOLIĆA

 Odbor je jednoglasno (11 za) konstatovao prestanak funkcije člana Saveta guvernera Narodne banke Srbije, mr Ivana Nikolića.

**16. tačka dnevnog reda:** RAZNO.

 Vladimir Marinković je ukazao da Odbor treba na nekoj od narednih sednica izabere člana i zamenika člana koji bi predstavljali Odbor u Regionalnoj mreži parlamentarnih odbora za ekonomiju, finansije i evropske integracije.

 Odbor je jednoglasno prihvatio predlog Božidara Đelića da se na sednicu Odbora pozovu direktori republičkih fondova.

 Sastavni deo ovog Zapisnika čini tonski snimak sednice Odbora.

 Sednica Odbora je zaključena u 18,20 časova.

 SEKRETAR ODBORA PREDSEDNIK ODBORA

 Milena Sandić Vesna Kovač